Dans i Australia
Store norske leksikon,Kunst og estetikk,Dans,Ulike lands dansehistorie
Australias tradisjon innen klassisk dans går ikke lenger tilbake enn til begynnelsen av 1900-tallet. Landet ble riktignok gjestet av kjente europeiske dansere og ensembler, men først i slutten av 1930-årene ble det opprettet egne ballettkompanier i Melbourne og Sydney.
Ikke desto mindre har australske dansere hatt stor betydning, spesielt for britisk ballett. Kjente navn som danseren og koreografen sir Robert Helpman og dame Peggy van Praagh, begge i lang tid assosiert med den engelske Royal Ballet, har ført til at The Australian Ballet er et av verdens ledende klassiske ensembler. Kompaniet har turnert både i Europa og USA. Her i Norge er det først og fremst kjent fra ballettfilmen Don Quixote, med Rudolf Nurejev i den mannlige hovedrollen.Andre dansekompanier er det klassisk orienterte West Australian Ballet i Perth og det moderne Sydney Dance Company. Et ensemble som benytter seg mer av modernistiske danseformer er Australian Dance Theatre, som holder til i Adelaide.Australia har også en rekke kjente ballettskoler, som har hatt stor betydning for dansens utvikling i landet. Fremst blant disse er Borovansky School i Sydney, som var den første begynnelsen til The Australian Ballet, dessuten the Australian Ballet School i Melbourne.Når det gjelder de etniske australske danseformer, er det en voksende forståelse for å bevare disse som et uttrykk for den opprinnelige australske befolkningens kultur. Denne interessen har i senere år blant annet ført til opprettelsen av Aboriginal Islander Dance Theatre (AIDT) og Bangarra Dance Theatre, men med sterke innslag av moderne danseteknikk. Ledende koreografer innen denne retningen er Paul Saliba og Stephen Page. Les mer i Store norske leksikon ballett dans